এগুলো ব্যক্তিগত ব্যাপার। বাইরে বস্তুগত জগতের অন্তত চারটি ঘটনার কথা উল্লেখ করা যেতে পারে, যা থেকে তার অন্তর্জগতের প্রকৃতির আভাস পাওয়া যায়। ২৪ আগস্ট ১৯৪৭-এ লিখছেন যে ঢাকা রেলওয়ে স্টেশনের প্রবেশপথে দেখেন মৃত্যুপথযাত্রী এক বৃদ্ধা উলঙ্গ অবস্থায় পড়ে আছেন। সঙ্গে সঙ্গে মিটফোর্ড হাসপাতালে টেলিফোন করলেন। কেউ সাড়া দিল না। তখন এক বন্ধুকে সঙ্গে নিয়ে হাসপাতালে গেলে কর্তব্যরত চিকিৎসক জানালেন এ ব্যাপারে তাদের কিছু করার নেই; পরামর্শ দিলেন রেলওয়ে কর্তৃপক্ষের সঙ্গে যোগাযোগ করতে। মুসলিম লীগ অফিসে গিয়ে এসিস্ট্যান্ট স্টেশন মাস্টারকে ফোন করলেন; তিনি ব্যবস্থা গ্রহণ করবেন বলে জানালেন। এরপরে স্টেশনে গিয়ে দেখেন মহিলা সেখানেই পড়ে আছেন। কর্তাদের সঙ্গে দেখা করলে একজন আরেকজনকে নোট লিখলেন। বোঝা গেল কেউ কর্ণপাত করছে না। নোটের কপি নিয়ে তারা ওপরের অফিসারের সঙ্গে দেখা করলেন। অফিসারটি যথার্থ কর্তৃপক্ষের কাছে একটি নোট দিলেন। এভাবে একটি জীবনের ওপর সকাল ১০টা থেকে বিকেল ৫টা পর্যন্ত আমলাতন্ত্রীয় দৌরাত্ম্য চলল। সন্ধ্যায় মহিলাকে আর পাওয়া গেল না। তাজউদ্দীন লেখেননি, আমরা অনুমান করি যে মহিলা বাঁচেননি, হয়তো তাকে বাঁচানো যেত যদি কর্তৃপক্ষ কর্তব্যজ্ঞানের পরিচয় দিত।